Jukka Piri

**Jukka Heikki Kalevi Piri** (s. 17. toukokuuta 1985) on suomalainen moninkertainen väkivaltarikollinen, joka on tuomittu muun muassa seitsemästä tapon yrityksestä ja törkeästä raiskauksesta. Terveyden ja hyvinvoinnin laitos sekä Psykiatrinen vankisairaala ovat arvioineet hänet erittäin vaaralliseksi toisen hengelle, terveydelle tai vapaudelle. Piri on ollut kytköksissä United Brotherhood -rikollisjärjestöön.

## Tapon yritykset (2007)

Piri tuomittiin vuonna 2007 kolmesta tapon yrityksestä vankeusrangaistukseen.

## Vantaan jengitilaraiskaus (2011)

Maaliskuussa 2011 noin 20-vuotias nainen kuljetettiin United Brotherhood -rikollisjärjestön kerhotiloihin Pähkinärinteeseen Vantaalle kahdella eri kerralla. Uhri raiskattiin ja pidettiin vangittuna useita tunteja molemmilla kerroilla. Tekojen motiivina oli uhrin rankaiseminen siitä, että tämä oli ilmoittanut viranomaisille yhden tekijän menettelystä.

Korkeimman oikeuden päätöksen mukaan Piri oli houkutellut uhrin kerhotilalle ensimmäisellä kerralla 29. maaliskuuta 2011. Piri ja kanssasyytetty Jari Henrik Kolivaara riistivät uhrin vapauden ja pitivät häntä kerhotiloissa noin 8–9 tunnin ajan. Seuraavana päivänä Piri ja Kolivaara pakottivat uhrin useita kertoja oraali-, emätin- ja anaaliyhdyntään uhkaamalla ja saattamalla tämän pelkotilaan. Uhri kuljetettiin tiloihin myös toisen kerran samana iltana, jolloin Kolivaara raiskasi uhrin uudelleen Pirin avustuksella.

Kerhotiloissa, jotka sijaitsivat asuintalon päädyssä, oli sauna-, baari- ja oleskelutiloja. Samoissa tiloissa oli tapahtunut myös kaksi paloittelumurhaa.

### Oikeudenkäynti

Vantaan käräjäoikeus tuomitsi 7. heinäkuuta 2011 Pirin ja Kolivaaran kummankin 5 vuodeksi ja 10 kuukaudeksi ehdottomaan vankeuteen. Pirin tuomioon sisältyivät kaksi vapaudenriistoa, törkeä raiskaus ja avunanto raiskaukseen. Rangaistukseen sisältyi aiemman tuomion 3 vuoden ja 6 kuukauden jäännösrangaistus, joka korotti kokonaisrangaistusta 1 vuodella ja 2 kuukaudella.

Helsingin hovioikeus piti tuomiot ennallaan 14. syyskuuta 2012.

Korkein oikeus kovensi rangaistuksia 19. marraskuuta 2014 ratkaisullaan KKO:2014:85. Korkein oikeus katsoi, ettei hovioikeus ollut antanut riittävää painoa raiskausten vahingollisuudelle, suunnitelmallisuudelle ja tekijöiden syyllisyydelle. Piri tuomittiin 7 vuodeksi ja 8 kuukaudeksi vankeuteen ja Kolivaara 8 vuodeksi. Kolmas syytetty Marko Antero Malinen sai 2 vuotta vankeutta avunannosta raiskaukseen.

## Hyvinkään väkivallanteot (2016)

Piri pääsi ehdonalaiseen vapauteen toukokuussa 2016 ja syyllistyi ensimmäiseen uuteen rikokseen jo kesäkuussa 2016, kaksi viikkoa vapautumisensa jälkeen.

### Tapahtumien kulku

14. lokakuuta 2016 Piri soitti Hyvinkäällä tuntemallensa miehelle useita uhkauspuheluita lähes kolmen tunnin aikana ja uhkasi muun muassa ampua tämän "9-millisellä". Poliisin mukaan taustalla oli velkaepäselvyyksiä. Neljännen puhelun aikana Piri saapui Munkinkadulla sijainneelle asunnolle, jossa tiesi uhkaamansa miehen olevan. Asunnossa olleet tulivat pihalle Piriä vastaan. Hän osoitti kaikkia kolmea paikalla ollutta henkilöä – kahta miestä ja yhtä naista – 7,65 kaliiberin FN-pistoolilla lähietäisyydeltä päähän ja ylävartaloon ja painoi liipaisinta jokaisen kohdalla, mutta ase ei lauennut toimintahäiriön vuoksi. Latausliikkeet eivät korjanneet vikaa. Oikeus totesi aseen jääneen laukeamatta sattumanvaraisesta syystä. Asunnossa asuva mies iski Piriä pesäpallomailalla viisi kertaa, minkä oikeus katsoi hätävarjeluksi.

Tämän jälkeen Piri sai kyydin noin puolen kilometrin päässä Vesitorninkadulla sijaitsevaan yksityisasuntoon, jossa oli kaksi miestä. Piri iski yllättäen sohvalla istunutta miestä taittoveitsellä kolmesti yläselkään ja vasempaan kylkeen, aiheuttaen hengenvaaralliset vammat. Uhrin kaaduttua lattialle Piri painoi kengällä tämän kaulaa pitkähkön ajan vaikeuttaen hengitystä ja kielsi uhria kertomasta poliisille. Lopuksi hän potkaisi uhria päähän ja varasti asunnosta kaksi sähkökitaraa, basson ja yli 100 euroa käteistä.

### Tuomio

Syyttäjä vaati Pirille rangaistusta kolmesta murhan yrityksestä ja yhdestä tapon yrityksestä. Hyvinkään käräjäoikeus tuomitsi Pirin 1. syyskuuta 2017 neljästä tapon yrityksestä, kahdesta toisen vahingoittamiseen soveltuvan esineen hallussapidosta, huumausainerikoksesta, ampuma-aserikoksesta ja varkaudesta. Oikeus katsoi, ettei Pirillä ollut vakaata suunnitelmaa henkilöiden tappamiseksi, minkä takia rikosnimikkeeksi tuli tapon yritys eikä murhan yritys. Piri todettiin mielentilatutkimuksessa syyntakeiseksi. Piri tuomittiin maksamaan uhreille vahingonkorvauksia noin 25 000 euroa.

Helsingin hovioikeus antoi 20. huhtikuuta 2018 päätöksen, jossa se tuomitsi Pirin 7 vuodeksi ja 6 kuukaudeksi vankeuteen. Lisäksi hovioikeus määräsi aiemman tuomion jäännösrangaistuksesta yhden vuoden täytäntöönpantavaksi, jolloin kokonaisrangaistus nousi 8 vuoteen ja 6 kuukauteen. Piri määrättiin suorittamaan koko rangaistusaikansa vankilassa, koska häntä oli pidettävä erittäin vaarallisena toisen hengelle, terveydelle tai vapaudelle.

## Keravan avovankilan karkaaminen (2022)

Vankeustuomionsa loppusuoralla Piri sijoitettiin Keravan avovankilaan. Juhannusaattona 2022 hän irrotti sähköisen nilkkapantansa ja ehti vankilan portin ulkopuolelle, mutta saatiin kiinni. Hänet sijoitettiin eristysselliin muutamaksi päiväksi, mutta palautettiin takaisin avovankilaan. Noin viikkoa myöhemmin Piri irrotti nilkkapannan uudelleen ja poistui luvattomasti vankilasta.

## Pendolino-junan veitsihyökkäys (2025)

### Tapahtumien kulku

Piri nousi 16. lokakuuta 2025 Pendolino S72 -junan kyytiin Mikkelin rautatieasemalta ja istui yksin junan ravintolavaunussa. Junassa matkusti myös viiden kuopiolaismiehen seurue, joka oli matkalla Vantaalle ja sieltä edelleen ulkomaanmatkalle Saksaan. Seurue vietti aikaa ravintolavaunussa alkoholia nauttien ja äänekkäästi keskustellen.

Lahden jälkeen Piri kävi huomauttamassa seurueelle metelistä, koska ei kuullut puhua puhelimessa vaimonsa kanssa. Pyyntö ei tehonnut. Piri meni toistamiseen seurueen luokse ja otti esiin Buck Knives -merkkisen veitsen takkinsa alta. Ravintolavaunun tarjoilija kertoi Pirin laittaneen veitsen poikittain seurueen edessä seisseen miehen kurkulle.

Uhri sai kaulalleen verta vuotavan viiltohaavan. Kaksi seurueen jäsentä otti Pirin haltuun ja kaatoi hänet ravintolavaunun lattialle. Toinen heistä irrotti veitsen Pirin kädestä ja laittoi sen sivuun.

Tarjoilija hälytti konduktöörin, joka soitti hätäkeskukseen. Juna pysäytettiin Keravan rautatieasemalle, jossa poliisi otti Pirin kiinni. Uhrin kaulan haava jäi pinnalliseksi.

### Esitutkinta

Piri kiisti kuulusteluissaan 17. ja 23. lokakuuta 2025 tahallisen viiltämisen. Hänen mukaansa hän oli asettanut veitsen nousevan miehen kasvojen eteen ja haava syntyi, kun seurueen jäsen tarttui hänen veitsikäteensä ja veti sitä sivulle. Pirin avustaja ilmoitti Pirin myöntävän laittoman uhkauksen ja mahdollisen vammantuottamuksen.

Asianomistaja ja kaikki neljä silminnäkijää kertoivat Pirin lähestyneen uhria määrätietoisesti ja asettaneen veitsen tämän kaulalle. Yksi silminnäkijöistä kertoi Pirin tarttuneen uhria vasemmalla kädellä hartioista ja kohottaneen veitsikätensä vaakatasossa suoraan tämän kaulalle.

Piri kertoi seurueen pahoinpidelleen häntä teon jälkeen ravintolavaunun lattialla. Junan tarjoilija vahvisti, että yksi seurueen jäsenistä antoi Pirille muutaman iskun nyrkillä päähän tämän ollessa maassa hallintaotteessa. Seurueen viittä jäsentä epäiltiin pahoinpitelystä.

### Oikeuskäsittely

Itä-Uudenmaan käräjäoikeus käsitteli asiaa helmikuussa 2026. Piriä epäiltiin tapon yrityksestä. Käräjäoikeus määräsi Pirin mielentilatutkimukseen ja pyysi THL:ltä uutta lausuntoa Pirin vaarallisuudesta. Piri määrättiin pidettäväksi edelleen vangittuna.

## Yhteiskunnallinen keskustelu

Pirin rikoshistoria on noussut toistuvasti esiin julkisessa keskustelussa esimerkkinä uusintarikollisuudesta ja rikosseuraamusjärjestelmän epäonnistumisesta. Pirin tapaus on herättänyt huomiota erityisesti kolmesta syystä: hän syyllistyi neljään tapon yritykseen vain kaksi viikkoa ehdonalaisen vapautumisensa jälkeen, hänet sijoitettiin vaarallisuusarviosta huolimatta avovankilaan, josta hän karkasi kahdesti, ja vapauduttuaan hän syyllistyi jälleen väkivaltarikokseen.

Keravan avovankilan karkaamisen yhteydessä vankilan johtaja Minna Saukko totesi, ettei avovankila jaottele vankeja vaarallisuuden perusteella ja että arviointikeskus tekee arvion avolaitoskelpoisuudesta. Saukko myönsi, että arviointivirheitä tapahtuu. Tapaus herätti kysymyksiä siitä, miksi vaaralliseksi arvioitua vankia ei siirretty suljettuun vankilaan ensimmäisen karkausyrityksen jälkeen ja miksi hänen pakenemisestaan ei ilmoitettu hätäkeskukseen.

Vuoden 2025 junahyökkäyksen jälkeen Pirin tapaus nousi uudelleen esiin keskustelussa vaarallisten vankien vapauttamisesta. Pirin rikosura on toiminut esimerkkinä siitä, miten vaarallisuusarviot, ehdonalainen vapauttaminen ja avovankilasijoitukset eivät ole estäneet uusien vakavien rikosten tekemistä.

## Lähteet